text: Stort sikkerhedstjek hos Nye Borgerlige i Vejle
  14 oktober 2017 kl. 15.05
  Gæstetaler udløste højt sikkerhedsniveau i DGI-Huset i Vejle.
  Det store sikkerhedstjek var rullet ud, da Nye Borgelige lørdag holdt årsmøde i DGI-Huset på Willy Sørensens Plads i Vejle. Politiets Efterretningstjeneste tjekkede først salen med bombehunde, og alle deltagere blev kropsvisiteret og måtte efterlade deres tasker udenfor.
  Indenfor holdt journalist og forfatter Flemming Rose gæstetalen til det nu to gamle parti. I årevis har han haft sikkerhedsvagter fra PET til at gå bag sig. Rose var kulturredaktør på Morgenavisen Jyllands-Posten, da avisen i 2005 publicerede muhammedtegningerne. Det medførte Danmarks værste udenrigspolitiske krise siden 2. verdenskrig. 
  - Ytringsfriheden er i dag truet fra to sider. Der er dem, der mener, at staten skal begrænse friheden. Så er der dem, der mener, at vi selv skal begrænse ytringsfriheden, sagde Flemming Rose til årsmødedeltagerne i Vejle og høstede ifølge Ritzau stående bifald.
  